Mapisa-Nqakula se kop geëis oor Zim-vlugDie minister van verdediging, Nosiviwe Mapisa-Nqakula. (Argieffoto: GCIS) Politieke partye het hul misnoeë uitgespreek oor pres. Cyril Ramaphosa se straf vir Nosiviwe Mapisa-Nqakula, die minister van verdediging, oor ŉ ANC-afvaardiging se vlug na Zimbabwe met een van die SA Lugmag se stralers. Kobus Marais, die DA se skaduminister van verdediging, het gesê sy party eis dat Ramaphosa die minister nog voor die einde van die week afdank. “Die president se besluit, om haar bloot te tugtig nadat sy doelbewus verantwoordelik was vir die ANC se misbruik van ŉ straler van die Suid-Afrikaanse Lugmag, is eenvoudig nie goed genoeg nie. Hierdie teregwysing wys nie hoe ernstig pres. Ramaphosa is oor die minister se pligsversuim nie; dit wys hoe swak hy is om lede van sy party en die uitvoerende raad aanspreeklik te hou.” Maroela Media het vroeër berig Mapisa-Nqakula het ŉ formele teregwysing van die president ontvang; haar salaris word vir drie maande, vanaf 1 November 2020, opgeskort; en die ANC moet die koste terugbetaal. Marais het gesê die president het die misbruik van staatshulpbronne afgemaak as ŉ “oordeelsfout”. Die president het gesê Mapisa-Nqakula het: – nie in die belang van goeie regering opgetree het nie, soos vereis deur die gedragskode vir uitvoerende lede; – versuim om te voldoen aan regsvoorskrifte wat die gebruik van staatshulpbronne regverdig; – opgetree in ŉ manier wat strydig is met haar posisie, soos vereis deur die gedragskode. “Dit is verdoemende bevindings teen minister Mapisa-Nqakula, en tog kry sy net ŉ tikkie oor die vingers,” het Marais bygevoeg. Die DA wil weet wat die bedrag is wat die ANC gaan terugbetaal. (Foto: Tawanda Mudimu/The Herald) Hy het gesê dit herinner aan hoe oudpres. Jacob Zuma aanspreeklikheid vrygespring het ná die Nkandla-skandaal wat nóg ŉ “blatante voorval van die misbruik van staatshulpbronne” was. “Ons kan eenvoudig nie toelaat dat die minister skotvry hiervan afkom nie. Sy het doelbewus toegelaat dat die ANC staatsfondse misbruik om onwettig na Zimbabwe en terug te reis aan boord die Lugmag se Falcon-900-straler. Dit is boonop ook nie die minister se eerste oortreding nie. Sy word daarvan beskuldig dat sy haar wyle seun, Chumani Nqakula, se meisie van Burundi op ŉ BBP-vliegtuig van die Lugmag gesmokkel het.” Die DA beskou dié oortredings as ŉ growwe oortreding van Mapisa-Nqakula se ampseed, pligsversuim en algehele minagting van etiese standaarde. “Minister Mapisa-Nqakula moet dus dadelik afgedank word.” Dr Pieter Groenewald, leier van die VF Plus, het intussen gesê die bevinding van die president dat Mapisa-Nqakula slegs ŉ oordeelsfout begaan het en haar ligte straf daarvoor, is bloot ŉ skyngebaar om die publiek te paai. “Dit is nie genoeg straf vir ŉ baie ernstige vergryp nie,” het Groenewald gesê. “Pres. Ramaphosa moes die minister onmiddellik afgedank het. Dit sou die regte besluit gewees het.” Die VF Plus het reeds ŉ klag hieroor ingedien by die openbare beskermer (OB). “Mapisa-Nqakula se straf, alhoewel lig, is nou ŉ erkenning van die president dat sy verkeerd opgetree het en die VF Plus sal wag om te sien wat die OB hieroor besluit. Die bevinding en die aanbeveling van die OB oor die saak sal uitgevoer moet word. Sou die OB dus besluit dat die minister afgedank moet word, sal die president daaraan gehoor moet gee.” Groenewald het gesê Ramaphosa het ŉ gulde geleentheid laat verbygaan om aan Suid-Afrika te toon dat hy ernstig is om korrupsie uit te roei.“Hy het die land weereens gefaal ten koste van die ANC en hierdie optrede en straf is blote oëverblindery na die growwe nalatigheid van die minister van verdediging wat neerkom op korrupsie.”